
	Παρουσίαση  βιβλίου

του Μιχάλη Χατζηδημητρίου
Εγκληματολογία

Η Κοινοτική Αστυνόμευση στην Κύπρο

στο Σπίτι της Κύπρου

Την Τετάρτη 7 Δεκεμβρίου 2017 η Ελληνική Εταιρεία Εγκληματολογίας πραγματοποίησε στο Σπίτι της Κύπρου την παρουσίαση του βιβλίου του Μιχάλη Χατζηδημητρίου, Εγκληματολογία Η Κοινοτική Αστυνόμευση στην Κύπρο, που κυκλοφορεί από τις Εκδόσεις Εν Τύποις.
Η Μορφωτικός Σύμβουλος κ. Μαρία  Παναγίδου καλωσόρισε τους παρευρισκομένους και στη συνέχεια, εκ μέρους της Ελληνικής Εταιρείας Εγκληματολογίας, μίλησε η κ. Χριστίνα Ζαραφωνίτου, Καθηγήτρια  Εγκληματολογίας,  Διευθύντρια Προγράμματος Μεταπτυχιακών Σπουδών «Εγκληματολογία» και του Εργαστηρίου Αστεακής Εγκληματολογίας του Παντείου Πανεπιστημίου Κοινωνικών και Πολιτικών Επιστημών, Γενική Γραμματέας της Ελληνικής Εταιρείας Εγκληματολογίας.
Η κ. Ζαραφωνίτου αναφέρθηκε στην κοινοτική αστυνόμευση ξεκινώντας από την κοινωνιολογική οριοθέτηση της κοινοτικής πρόληψης του εγκλήματος. Μίλησε για τον θεσμό του «αστυνομικού της γειτονιάς» και την εφαρμογή του στην Ελλάδα και συμπερασματικά επεσήμανε ότι «η επιτυχία ενός θεσμού ή ενός μέτρου συναρτάται βέβαια και με την πολιτική βούληση και τον σχεδιασμό, αλλά επιτυγχάνεται μόνο αν ανταποκρίνεται στις πραγματικές ανάγκες τις οποίες καλείται να αντιμετωπίσει».
Για τον συγγραφέα μίλησε ο κ. Ανδρέας Χρίστου, Δικηγόρος στο γραφείο «Ηλίας Α. Στεφάνου Δ.Ε.Π.Ε». Αναφέρθηκε τόσο στην επαγγελματική, ακαδημαϊκή και συγγραφική πορεία του Μιχάλη Χατζηδημητρίου όσο και στις τιμητικές διακρίσεις που έχει αποσπάσει, ο οποίος είναι άρρηκτα συνδεδεμένος ως πρωτεργάτης στην εισαγωγή του θεσμού της κοινοτικής αστυνόμευσης στην Κύπρο. Καταλήγοντας, ο ομιλητής, σημείωσε ότι το βιβλίο αποτυπώνει με αρτιότητα όσα ο καθένας μπορεί να αντλήσει για την κοινοτική αστυνόμευση.
«Εξαιρετικό μελέτημα, σημαντικό έργο με έντονο επιστημονικό ενδιαφέρον το οποίο προαγάγει  τις αστυνομικές σπουδές και στην Κυπριακή Δημοκρατία και ευρύτερα στην ελληνόφωνη εγκληματολογική σκέψη» υπογράμμισε ο Αναπληρωτής Καθηγητής Ποινικού Δικαίου & Φιλοσοφίας Δικαίου στο Τμήμα Νομικής του Πανεπιστημίου Κύπρου κ. Χάρης Παπαχαραλάμπους ο οποίος παραθέτοντας χαρακτηριστικές ενότητες και αποσπάσματα από το βιβλίο, παρουσίασε με αναλυτικό τρόπο τη βασική δομή και έδωσε μια ολοκληρωμένη εικόνα του περιεχομένου του βιβλίου. Ολοκληρώνοντας υπογράμμισε ότι «το βιβλίο διαθέτει την αρετή μια εξονυχιστικής πραγμάτευσης αλλά και εξαιρετική γλαφυρότητα ύφους».
Στην αντιφώνησή του ο συγγραφέας εξέφρασε τις θερμές του ευχαριστίες στο Σπίτι της Κύπρου και την Ελληνική Εταιρεία Εγκληματολογίας και ιδιαίτερα  στους ομιλητές και όλους όσοι συνέβαλαν στην έκδοση του βιβλίου.

